Jelka Ređep
Јелка Ређеп (Нови Сад, 27. април 1936 — Нови Сад, 18. децембар 2014) била је српски историчар књижевности и универзитетски професор.

Биографија 
Рођена је као Јелка Петровић у Новом Саду, у коме се школовала и градила професорску и научну каријеру. Основну школу и гимназију завршила у Новом Саду. Дипломирала на Филозофском факултету у Новом Саду на Групи за југословенску књижевност и југословенске језике (1959). Докторирала на Филозофском факултету у Новом Саду. У стручним и ширим круговима Јелка Ређеп важила је за изузетног стручњака за средњовековну књижевност, којој је посветила низ студија, монографија и антологија. Била је у браку са Драшком Ређепом. Преминула је 18. децембра 2014. у Новом Саду.

Академска каријера 
У звање асистента на Филозофском факултету у Новом Саду изабрана је 1963. на предметима Средњовековна књижевност и Народна књижевност. Изабрана је за ванредног професора 1979, а за редовног професора 1988. Била је и шеф Одсека за српску књижевност и координатор постдипломских студија.

Од посебне важности су њени радови на тему убистава владара у функцији слојевитог и тоталног поимања културног и књижевног амбијента нашег средњег века. Магистрирала је са тезом „Мотив о рођењу Сибињанин Јанка у старој и народној књижевности”, а докторирала радом „Прича о Косовском боју”. Била је гостујући професор на универзитетима у Берлину, Халеу и Регензбургу.

У својим делима неговала је критицизам као велику вредност, а њена нова читања познатих старих рукописа и докумената, удружена са проналасцима нових извора, доносила су значајне научне резултате. Главна тема којом се бавила је компаративно изучавање средњовековне и народне књижевности, односно међусобних утицаја и прожимања народне и писане књижевности. Истраживала је животе личности које су обележиле средњовековну српску историју, а посебно књижевност, било да су сами стварали или су о њима писана књижевна дела. Систематски је изучавала Хронике грофа Ђорђа Бранковића и овој теми је посветила више чланака и обимнијих студија. Последње објављено дело, Грех и казна Божија, о судбинама, биткама и предањима српског средњег века, чини низ веома значајних радова који су били расути по разним часописима и зборницима. Многобројне генерације студената памтиће је као изузетну професорку, а историчари књижевности као врхунског стручњака чија дела су незаобилазна у проучавању српске средњовековне књижевности.

Друге стручне активности 
Била је активна у раду културних и научних установа: Трибине младих, Матице српске, Вукове задужбине и САНУ. Била је чланица Одбора САНУ за Косово и Метохију, чланица редакције Косовскометохијског зборника, уредница Свезака Матице српске. Једна је од оснивача конгреса и културне манифестације „Дани српског духовног преображења” у Манасији и Деспотовцу.

Награде и признања 

 Повеља Удружења универзитетских наставника и научника Војводине у Новом Саду.
 Златна значка Културно-просветне заједнице Србије.
 Новембарска повеља града Новог Сада, 1994.
 Вукова награда, 1995.
 Награда „Милица Стојадиновић Српкиња”, 2006.
 Повеља Удружења књижевника Србије, за животно дело, 2011.
 Награда „Павле Марковић Адамов”, 2013.
 Награда на Међународном сајму књига у Новом Саду за издавачки подухват године, 2014.

Дела

Ауторске књиге 
 Прича о боју косовском, Нови Сад – Зрењанин, 1976. COBISS.SR-ID - 102227719
 Легенда о краљу Звонимиру, Нови Сад 1987. COBISS.SR-ID - 30586631
 Гроф Ђорђе Бранковић и усмено предање, Нови Сад 1991. COBISS.SR-ID - 3969799
 Сибињанин Јанко: легенде о рођењу и смрти, Нови Сад 1992. COBISS.SR-ID - 53029639
 Косовска легенда, Нови Сад 1995. COBISS.SR-ID - 53029639
 Убиство владара: студије и огледи, Нови Сад 1998. COBISS.SR-ID - 135646471
 Генеза Хроника грофа Ђорђа Бранковића, Нови Сад 2004. COBISS.SR-ID - 197411591
 Бистру воду замутиле: свађа кћери кнеза Лазара, Београд 2006. COBISS.SR-ID - 127785996
 Старе српске биографије, Нови Сад 2008. COBISS.SR-ID - 232408583
 Катарина Кантакузина: грофица Цељска, Београд 2010. COBISS.SR-ID - 180361996
 Гроф Ђорђе Бранковић о султану Сулејману Величанственом, Београд 2012. COBISS.SR-ID - 193511180
 Грех и казна божија: судбине, битке и предања српског средњег века, Нови Сад 2013. COBISS.SR-ID - 281209863

Приређене књиге 

 Ђорђе Бранковић, Хроника Словена Илирика, Горње Мезије и Доње Мезије, Нови Сад 1994. COBISS.SR-ID - 70137095
 Бој на Косову, Нови Сад 1995. COBISS.SR-ID - 53291015
 Народне песме о Косовском боју, Београд 1997. COBISS.SR-ID - 55682316
 Ђорђе Бранковић, Хронике, Нови Сад 2004. COBISS.SR-ID - 197912839
 Житије кнеза Лазара, Нови Сад 2010. COBISS.SR-ID - 243572231

Галерија

Референце

Спољашње везе 

 www.novosti.rs
 www.dnevnik.rs 

Рођени 1936.
Умрли 2014.
Новосађани
Српске књижевнице
Српски професори
Добитници Повеље Удружења књижевника Србије
Добитници награде Милица Стојадиновић Српкиња
Добитници Вукове награде